## Planprogram for revisjon av Trafikksikkerhetsplan for Gildeskål kommune 2024 - 2028

## Bakgrunn

Trafikksikkerhetsplanen er en kommunedelplan og inngår som en del av kommunens planstrategi. Gjeldende plan er gyldig for perioden 2019-2023 og skal nå revideres.

Kommunedelplan for trafikksikkerhet skal bidra til at trafikksikkerhetsarbeidet blir ivaretatt på en god måte i hele kommuneorganisasjonen og i alle aktiviteter

I planen legges det føringer for hvilke tiltak som skal prioriteres og gjennomføres i løpet av planperioden. Trafikksikkerhetstiltakene skal innarbeides i budsjett- og økonomiplanen. Samtidig skal tiltak som går over flere år, samt tiltak med oppstart i handlingsplanperioden prioriteres i budsjettet hvert år fra 2024 til og med 2028.

Planen baserer seg på regionale og nasjonale føringer samt lokale mål og strategier.

I følge plan- og bygningsloven § 4-1 skal det utarbeides et planprogram som ligger til grunn for arbeidet med kommunedelplan for trafikksikkerhet 2024-2028. Planprogrammet skal gjøre rede for formålet med planarbeidet, planprosessen med frister og deltakere, opplegget for medvirkning, spesielt i forhold til grupper som antas å bli særlig berørt.

Forslag til planprogram sendes på høring og legges ut til offentlig ettersyn samtidig med varsling av planoppstart.

## Formål med planarbeidet

Formålet med planarbeidet er en revisjon av gjeldende plan, slik at Gildeskål kommune har en politisk vedtatt og oppdatert plan for trafikksikkerhet for perioden 2024 – 2028.

Planen er delt i to deler, en generell del som kartlegger trafikkforholdene i kommunen, visjon og mål, samt beskrivelse av tiltak for å bedre trafikksikkerheten. Del to er en handlingsdel som gir grunnlag for kommunens prioriteringer av ressurser, planleggings- og samarbeidsoppgaver. Både holdningsskapende og fysiske tiltak som skal gjennomføres i kommunen skal listes opp. Kommunedelplanen sin handlingsplan rulleres hvert år, mens hele planen revideres hvert 4. år.

Revisjon av Trafikksikkerhetsplanen sees i sammenheng med regodkjenning av Gildeskål som trafikksikker kommune. Gildeskål har vært godkjent som Trafikksikker kommune i perioden 2018 – 2020, og 2021 – 2023.

## Planens innhold

Visjonen om null drepte og hardt skadde ligger til grunn for trafikksikkerhetsarbeidet i Norge. Siden 2010 er det satt etappemål for arbeidet mot nullvisjonen, og i NTP 2022-2033 heter det: «Innen 2030 skal det maksimalt være 350 drepte og hardt skadde i veitrafikken, hvorav maksimalt 50 drepte. Ingen skal omkomme i veitrafikken i 2050.»

Trafikksikkerhetsarbeid handler om å redusere risikoen for skader og ulykker blant alle trafikantgrupper i alle aldre.

Vår trafikksikkerhetsplan skal ivareta de viktigste prioriteringene for å øke trafikksikkerheten i kommunen, og vårt arbeid skal være et bidrag for å nå de nasjonale målene.

Kommunen har flere roller og oppgaver som innebærer at en direkte eller indirekte har mange muligheter til å bedre trafikksikkerheten, som:

• planmyndighet

• skole- og barnehageeier

• arbeidsgiver

• transportkjøper

• folkehelseaktør (ved å forebygge sykdom og skade hos innbyggerne)

• vegeier.

Kommunens trafikksikkerhetsarbeid omfatter alle disse områdene.

I henhold til folkehelseloven og plan- og bygningsloven har kommunen et generelt ansvar for å forebygge skader og ulykker. Kommunen har ansvar for investeringer, drift og vedlikehold

av det kommunale vegnettet. Som vegeier har kommunen et spesifikt ansvar for

trafikksikkerhetstiltak på kommunale veier i henhold til veglova.

Revidering av kommunedelplanen vil avdekke om mål og tiltak i gjeldende plan er nådd og om disse må jobbes videre med, endres, utvikles eller suppleres.

Kommuneplanens samfunnsdel ble vedtatt 19.10.2021. Innenfor flere fokusområder er det formulert strategier som skal bidra til et samfunn som fremmer god livskvalitet, helse, aktivitet, trivsel og trygghet:

* Forebygge skader, vold og ulykker i hjem, skole, fritid og i trafikken
* Etablere gang- og sykkelveier i tettsteder for å øke trafikksikkerheten, fremme fysisk aktivitet og redusere bilkjøring
* Etablere gatelys på steder hvor folk oppholder seg
* Systematisk arbeide for å ha en høy kvalitet på det kommunale vei- og veilysnettet

Det er naturlig at mål og strategier i samfunnsdelen tas inn i revidert trafikksikkerhetsplan.

Gildeskål kommune sin status som trafikksikker kommune går ut 2023. Det kreves nå en regodkjenning for perioden 2024 – 2026. Å være godkjent som Trafikksikker kommune innebærer at de ulike etatene i kommunen oppfyller satte kriterier. Kriteriene er allerede lovpålagt, og fører dermed til en systematisering av trafikksikkerhetsarbeidet. Trafikksikker kommune blir en del av planen, som et kvalitetsstempel for målbevisst og helhetlig arbeid med trafikksikkerhet.

## Medvirkning

I arbeidet med kommunedelplanen skal det legges til rette for medvirkning og involvering fra innbyggere, skoler og barnehager, næringsliv, interesseorganisasjoner, politikere og berørte myndigheter. Grupper og råd som vil bli spesielt invitert med i utarbeidelsen av planen:

* Skoler og barnehager, inkludert FAU
* Ungdomsrådet
* Råd for personer med funksjonsnedsettelse
* Eldrerådet
* Lokalutvalgene
* Nordland Fylkeskommune som veieier

##### Når og hvordan medvirke

I forbindelse med oppstart av planarbeidet og høring av planprogrammet er det mulig å komme med innspill og kommentarer til innholdet i planen og hvordan arbeidet med planen skal gjennomføres.

I utarbeidelsen av planen vil det bli lagt opp til medvirkning gjennom informasjon- og dialogmøter med aktuelle interessenter.

Som en del av regodkjenning av Trafikksikker kommune sendes det ut spørreundersøkelse til øverste ledergruppe, rektorer og barnehagestyrere, barnehageansatte og skoleansatte, ansatte i hjemmetjenesten, ansatte i kommunalteknikk og hovedverneombud. Spørreundersøkelsen kartlegger kjennskap til trafikksikker kommune, kommunens reisepolicy, fokus på trafikksikkerhet og egenrapportert atferd. Dette vil gi kunnskap som vil benyttes i utforming av forslag til aktuelle tiltak i planen.

I planfasen vil innspillene som er kommet inn til planarbeidet vurderes. Hovedtyngden av arbeidet vil foregå internt i kommunen, men det kan også være aktuelt med møter og idédugnader på noen områder.

I høringsfasen legges planforslaget ut til offentlig ettersyn. Alle berørte parter, interesserte, organisasjoner og myndigheter inviteres til å uttale seg om planforslaget. Etter høringsfasen vil alle merknader oppsummeres og synliggjøres.

#### Informasjon

Gjennom prosessen vil informasjon om planarbeidet og muligheter for medvirkning være tilgjengelig på hjemmesiden til Gildeskål kommune.

Organisering  
Plan- og eiendomsutvalget er delegert myndighet i saker som gjelder trafikksikkerhet, og er Gildeskål kommunes trafikksikkerhetsutvalg.

Plan- og samfunn v/ kommuneplanlegger har ansvaret for å lede planprosessen og utforme plandokumentet. Dette gjøres i samarbeid med Folkehelsekoordinator. Internt i kommunen vil ulike fagområder inviteres til å bidra ved behov.

Planen skal behandles i alle politiske råd og utvalg og er gyldig fra kommunestyret vedtar den.

## Framdriftsplan 2023-2024

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Nov.** | **Des.** | **Jan-febr.** | **Mars-april** | **Mai** | **juni** | **Aug.-sept.** | **Nov.-des.** |
| **Politisk behandling av planprogram** | X |  |  |  |  |  |  |  |
| **Melding om oppstart og planprogram til offentleg ettersyn** |  | X | X |  |  |  |  |  |
| **Informasjon til utvalg og råd** |  |  | X |  |  |  |  |  |
| **Fastsetting av planprogram** |  |  | X |  |  |  |  |  |
| **Spørreundersøkelse, kartlegging, medvirkning, analyser** |  | X | X | X |  |  |  |  |
| **Utarbeiding av planforslag** |  |  |  | X | X |  |  |  |
| **Politisk førstegangsbehandling av planforslaget** |  |  |  |  | X |  |  |  |
| **Planforslag til høring** |  |  |  |  | X | X |  |  |
| **Merknadsbehandling og endring av planforslaget** |  |  |  |  |  |  | X |  |
| **Plan til endelig politisk behandling i kommunestyret** |  |  |  |  |  |  |  | X |

## Innspill til planarbeidet

Innspill til planarbeidet sendes til: postmottak@gildeskal.kommune.no eller Gildeskål kommune, Postboks 54, 8138 Inndyr.